मलबे में कई लोगों के फंसे होने की आशंका, 12 को बचाया
महाराष्ट्र के भिवंडी में दो मंजिला गोदाम ढहा, मलबे में कई लोगों के फंसे होने की आशंका, रेस्क्यू ऑपरेशन शुरू
महाराष्ट्र के ठाणे जिले के भिवंडी में शनिवार को एक तीन मंजिला गोदाम ढह गया इसमें परिसर में रहने और काम करने वाले लोग फंस गए। हादसे में 3 लोगों की मौत हो गई। अब तक 12 लोगों को बचा लिया गया है। इनमें 10 घायल हैं।
क्षेत्रीय आपदा प्रबंधन प्रकोष्ठ के प्रमुख अविनाश सावंत ने कहा कि मलबे में कई लोगों के फंसे होने की आशंका है। उन्होंने कहा, वर्धमान कंपाउंड में ग्राउंड प्लस दो मंजिला इमारत दोपहर करीब 1.45 बजे ढह गई। चार परिवार ऊपरी मंजिल पर रहते थे, जबकि मजदूर भूतल पर काम कर रहे थे। उन्होंने कहा कि भिवंडी, ठाणे और अन्य आसपास के इलाकों से दमकल गाड़ियों को खोज और बचाव अभियान के लिए तैनात किया गया है।
राष्ट्रीय आपदा प्रतिक्रिया बल (NDRF) और ठाणे आपदा प्रतिक्रिया बल की एक-एक टीम के साथ मनकोली के वालपाड़ा में बड़े पैमाने पर बचाव और राहत अभियान चल रहा है।जिला आपदा नियंत्रण कक्ष प्रमुख अनीता जवांजा ने बताया कि NDRF की एक और टीम पहुंच रही है।
यह इमारत कैलाशनगर के वालपाड़ा में वर्द्धमान कंपाउंड में थी। इस इमारत के नीचे गोदाम और ऊपर मकान था।अभी यह साफ नहीं हो पाया कि इस इमारत का स्ट्रक्चर रेसिडेंशियल था या कॉमर्शियल। निचली मंजिल में मजदूर काम कर रहे थे। उनमें से कुछ के मलबे में दबे होने की आशंका है। घटनास्थल पर एंबुलेंस तैनात हैं।
